BOSNA I HERCEGOVINA

REPUBLIKA SRPSKA

OKRUŽNI PRIVREDNI SUD U BIJELJINI                                                                                                     

Broj: 59 0 St 042452 26 St 

Bijeljina, 29.09.2026. godine 

          Okružni privredni sud u Bijeljini, stečajni sudija Dragan Mitrović, u postupku za otvaranje stečaja nad dužnikom Društvo sa ograničenom odgovornošću za proizvodnju, promet i usluge “DACA GROUP “Zvornik, Karakaj bb, Zvornik, zastupan po punomoćnicima Nenadu Rubežu i Sonji Rubež, advokatima iz Zvornika, a po prijedlogu predlagača povjerioca “DM DESPOT“ d.o.o. Zvornik, Karakaj br. 93, zastupan po punomoćniku Jovanu Gotovcu, advokatu iz Zvornika, van ročišta, dana 29.09.2026. godine, donio je sledeće

R J E Š E N J E

I – OTVARA SE postupak stečaja nad dužnikom Društvo sa ograničenom odgovornošću za proizvodnju, promet i usluge “DACA GROUP “Zvornik, Karakaj bb, Zvornik, JIB 4403068620009, matični broj subjekta upisa 80-01-0075-09, matični broj 11056857.

II -  Za stečajnog upravnika imenuje se Slaviša Vlačić iz Zvornika, Ul. Braće Jugović B-19 L-2/4, koji ima sva prava i obaveze utvrđene odredbama člana 72. i 73. Zakona o stečaju („Sl.gl.RS“ br. 16/2016) i svoj izvještaj je dužan dostaviti sudu 8 dana prije zakazanog ročišta.

III - Pozivaju se povjerioci da u roku od 30 dana od dana objavljivanja oglasa o otvaranju stečajnog postupka u Službenom glasniku Republike Srpske prijave ovom sudu svoja potraživanja u dva primjerka sa dokazima o osnovanosti potraživanja u skladu sa članom 169. Zakona o stečaju.

IV - Pozivaju se povjerioci da u roku od 30 dana od dana objavljivanja oglasa o otvaranju stečajnog postupka u Službenom glasniku Republike Srpske obavijeste stečajnog upravnika o tome koja prava osiguranja potražuju na predmetima imovine stečajnog dužnika i na kojim predmetima se potražuje pravo osiguranja, vrsta i razlog nastanka prava osiguranja kao i osigurano potraživanje, shodno članu 100. stav 2. Zakona o stečaju. 

Pozivaju se povjerioci da izvrše uplatu sudske takse na ime prijave potraživanja i to u vrijednosti od 1% od visine prijavljenog potraživanja,  stim da ne može biti manja od 50,00 KM ni veća od 10.000,00 KM i to na žiro račun br. 562-099-00000556-87 kod NLB banke ad. Banja Luka, vrsta prihoda: 722211, Budžetska organizacija: 1086001, Opština: 005, Republičke sudske takse i prilože dokaz o uplati iste.

V - Pozivaju se lica koja imaju obaveze prema stečajnom dužniku da ih bez odlaganja izvrše prema stečajnom dužniku.

VI- Ročište na kojem će se ispitati prijavljena potraživanja (ispitno ročište) zakazuje se za dan petak 04.12.2026. godine u 11.00 časova u Okružnom privrednom sudu u Bijeljini, ul. Vuka Karadžića broj 3, IV sprat.

VII- Ročište povjerilaca na kojem će se na osnovu izvještaja stečajnog upravnika odlučiti o daljem toku stečajnog postupka (izvještajno ročište) zakazuje se za isti dan na istom mjestu, nakon završetka ispitnog ročišta.

VIII- Rješenje se dostavlja Registru Okružnog privrednog suda u Bijeljini radi upisa zabilježbe o otvaranju stečajnog postupka, Okružnom tužilaštvu Bijeljina, Upravi za indirektno oporezivanje BiH Reg. centar Tuzla, Poreskoj upravi Republike Srpske Područni centar Zvornik, radi obavještenja.  

  IX- Izreka rješenja biće objavljena u Službenom glasniku Republike Srpske, na oglasnoj i elektronskoj tabli Okružnog privrednog suda u Bijeljini i na Internet stranici Apif-a.

                                                                 O b r a z l o ž e n j e

       Rješenjem Okružnog privrednog suda u Bijeljini broj 59 0 St 042452 26 St od 27.07.2026. godine, pokrenut je prethodni postupak za utvrđivanje uslova za otvaranje stečajnog postupka nad   dužnikom Društvo sa ograničenom odgovornošću za proizvodnju, promet i usluge “DACA GROUP “Zvornik, Karakaj bb, Zvornik, (u daljem tekstu: dužnik) i za privremenog stečajnog upravnika imenovan je Slaviša Vlačić iz Zvornika, Ul. Braće Jugović B-19 L-2/4, o čemu je objavljen oglas u „Sl. gl. RS“ broj 75/26 dana 14.08.2026. godine i na oglasnoj i elektronskoj tabli Okružnog privrednog suda u Bijeljini.

Na ročištu za utvrđivanje uslova za otvaranje stečajnog postupka, održanom dana 28.09.2026. godine, privremeni stečajni upravnik je izložio Izvještaj, te iz istog i navoda privremenog stečajnog upravnika i dužnika, iznijetim na ročištu, sud je utvrdio sledeće relevantne činjenice:

            da dužnik posluje od 13.10.2009. godine i da je direktor društva Bojan Nedić;

             da je osnovna djelatnost piljenje, blanjanje i prodaja drvene građe, proizvodnja briketa, usluge stovarišta i građevinskog materijala i drugo;

           da je glavni račun i devizni račun, otvoreni kod Banka Poštanska Štedionica a.d. Banja Luka u neprekidnoj blokadi počev od 04.06.2021. godine, za ukupan iznos od 211.771,78 KM; 

      da je poslednji  Bilans stanja i Bilans uspjeha  predat APIF-u i to za 2020. godinu;

      da dužnik poslovnu aktivnost ne obavlja od 2021. godine zbog prekida proizvodnje i neriješenog sudskog spora oko imovine koju je dužnik koristio u zakupu;

            da knjigovodstveni podaci i bilansi nisu rađeni za period od 2021. godine pa sve do 30.06.2026.godine, kada se radi periodični obračun;

            da dužnik ne može obezbjediti finansijska sredstva za pokretanje proizvodnje i namirenje povjerilaca.

          Prema članu 5. stav 1. Zakona o stečaju ( Službeni glasnik Republike Srpske 16/2016 - u daljem tekstu: Zakon o stečaju), razlog za otvaranje stečajnog postupka je platežna nesposobnost stečajnog dužnika, a prema stavu 2. stečajni dužnik je platežno nesposoban ukoliko nije u stanju izvršavati svoje dospjele i potraživane obaveze plaćanja, a prema stavu 4. stečajni dužnik je platežno nesposoban ako 60 dana neprekidno ne izmiruje svoje dospjele novčane obaveze ili je račun stečajnog dužnika blokiran 60 dana neprekidno. 

      S obzirom da je žiro račun dužnika blokiran duži vremenski period, odnosno duže od 60 dana neprekidno, u smislu člana 5. i 56. Zakona o stečaju, postoji razlog za otvaranje stečaja, odnosno dužnik je platežno nesposoban i ne može izvršavati svoje obaveze sada, kao ni ubuduće, to je privremeni stečajni upravnik, predložio da se otvori stečaj nad istim, jer su se stekli zakonom predviđeni uslovi za to. 
          Imajući u vidu da je žiro račun dužnika u neprekidnoj blokadi počev od 04.06.2021. godine, da dužnik ne obavlja poslovnu aktivnost, da potraživanja povjerilaca prema dužniku iznose 211.771,78 KM, da finansijski izvještaj (bilans stanja i bilans uspjeha) dužnik nije dostavljao nadležnom organu od 2020. godine, iz čega proizilazi da je nesumnjivo dokazana platežna nesposobnost dužnika, onako kako propisuje odredba člana 5. stav 4. Zakona o stečaju, tako da je sud na osnovu člana 97. stav 6. i člana 99., a u vezi sa članom 5. Zakona o stečaju, otvorio stečajni postupak, jer su ispunjeni zakonski uslovi za otvaranje stečaja.

        Presudom zbog propuštanja Okružnog privrednog suda u Bijeljini br. 59 0 Mals 037937 22 Mals od 02.01.2023. godine, kojom je utvrđena obaveza dužnika da predlagaču isplati dug u iznosu od 661,00 KM sa pripadajućim zateznim kamatama i troškovima postupka, predlagač je učinio vjerovatnim postojanje svog potraživanja, a Izvodom iz jedinstvenog registra računa poslovnih subjekata 30.06.2026. godine, kojim se od strane APIF potvrđuje da dužnik nema otvorenih računa u poslovnim bankama ( računi su ili blokirani ili ugašeni) i platežnu nesposobnost dužnika, čime je dokazao pravni interes za pokretanje i vođenje stečajnog postupka u smislu odredbe člana 53. stav 3. Zakon o stečaju.

         Dakle, predlagač ima sudsku odluku kojom je utvrđeno novčano potraživanje koje ne može naplatiti od dužnika, zbog toga što nema prohodan račun. Pri tome, nije od značaja koliko iznosi potraživanje predlagača, niti to da li dužnik raspolaže sa imovinom, već da li na računu ima dovoljno novčanih sredstava u momentu dostave valjanog naloga za plaćanje.

        Dužnik je dostavio podnesak od 10.08.2026. godine u kome navodi da je osnivač dužnika, Danka Đurić Nedić, isplatila potraživanje koje dužnik ima prema predlagaču, prilažući uplatnice kao dokaz, te je zatražio obustavu stečajnog postupka.

         Nije osnovan zahtjev za obustavu stečajnog postupka, s obzirom da predlagač nije povukao prijedlog, a stečajni postupak se obustavlja, samo ukoliko predlagač povuče prijedlog za pokretanje stečaja (član 54. stav 2. Zakona o stečaju). Zakonom o stečaju nije propisano da se stečajni postupak može obustaviti i po službenoj dužnosti. 

          Dakle, sud se nije upuštao u ocjenu da li je navedenim uplatama, izmiren dug prema predlagaču, niti bi to mogao činiti u prethodnom postupku, već to može biti predmet ispitivanja na ispitnom ročištu, ukoliko predlagač podnese prijavu potraživanja.

         U situaciji da je izvršenim uplatama zaista izmiren dug prema predlagaču, postoje i potraživanja drugih povjerilaca koja nisu izmirena, a koji su o tome obavijestili sud svojim podnescima („KESO PROMET“d.o.o. Zvornik, Poreska uprava RS Područni centar Zvornik).

          Dakle, dužnik je platežno nesposoban, jer nije u stanju izvršavati svoje dospjele i potraživane obaveza plaćanja, a okolnost da je dužnik podmirio ili da može podmiriti u cijelosti ili djelimično potraživanje nekih povjerilaca, sama po sebi ne znači da je platežno nesposoban (član 5. stav 2. i stav 3. Zakona o stečaju). U prilog tome je stav Vrhovnog suda Republike Srpske u Rješenju broj 57 0 St 113131 19 Rev od 06.06.2019. godine.  

          Činjenica da li dužnik raspolaže sa imovinom ili ne, biće predmet utvrđivanja nakon otvaranja stečajnog postupka, kada će se utvrditi ishod sudskih sporova koji su u toku, a vezani su za imovinu.

           Sud je cijenio i ostale navode dužnika, ali ih posebno ne obrazlaže, cijeneći da su irelevantni za odlučivanje suda o otvaranju stečaja. 

          Za stečajnog upravnika sud je imenovao Slaviša Vlačić iz Zvornika, Ul. Braće Jugović B-19 L-2/4, koji zadovoljava sve Zakonom predviđene uslove, shodno članu  67. Zakona o stečaju i nalazi se  na listi stečajnih upravnika.
         Stečajni upravnik je obavezan odmah nakon stupanja na dužnost ući u posjed imovine koja spada u stečajnu masu, upravljati njome, po mogućnosti nastaviti poslovanje do izvještajnog ročišta, ako to ne šteti stečajne povjerioce, izvršiti detaljan popis stečajne mase i isti predati stečajnom sudiji najkasnije u roku od 45 dana od dana imenovanja. Uz svaki predmet potrebno je navesti očekivani iznos iz unovčavanja kao i knjigovodstvenu vrijednost. Stečajni upravnik je dužan sastaviti popis svih povjerilaca stečajnog dužnika za koje je saznao i do kojih je došao uvidom u knjige i poslovnu dokumentaciju stečajnog dužnika. Dužan je voditi poslovne knjige sačiniti početni bilans na osnovu inventarisanja prema stanju na dan otvaranja postupka, a sve shodno članu 72., 73. i 147. Zakona o stečaju.

           U popisu se odvojeno vode povjerioci sa pravom odvojenog namirenja i stečajni povjerioci razvrstani po pojedinim isplatnim redovima shodno članu 85, 86 i 87. pomenutog Zakona. 

             Shodno članu 148. Zakona o stečaju, stečajni upravnik je dužan sastaviti popis svih potraživanja povjerilaca, radnika i ranijih radnika stečajnog dužnika dospjelih do otvaranja stečaja i predočiti im na potpis prijavu njihovih potraživanja u dva primjerka, a radnici i raniji radnici mogu prijaviti razliku svojih potraživanja ako smatraju da popisom stečajnog upravnika njihova potraživanja nisu u cjelosti obuhvaćena.

             Na osnovu člana 128. stavovi 1., 2. i 3. Zakona o stečaju, danom otvaranja stečajnog postupka prestaju ugovori o radu radnika stečajnog dužnika, a stečajni upravnik je dužan pismeno obavijestiti radnike o prestanku radnog odnosa. Stečajni upravnik može zaključiti nove ugovore o radu sa licima koja su potrebna za odvijanje stečajnog postupka. 

          Na osnovu člana 100. i 101. Zakona o stečaju, sud je pozvao povjerioce da u roku od 30 dana od dana objave oglasa u Službenom glasniku Republike Srpske, prijave svoja potraživanja stečajnom sudu u skladu sa članom 148. Zakona o stečaju, a istim rješenjem je odredio ročišta na kojima će se ispitati prijavljena potraživanja (ispitno ročište), te izvještajno ročište na kojoj će se na osnovu izvještaja stečajnog upravnika odlučiti o daljem toku stečajnog postupka za dan petak 04.12.2026. godine u 11.00 časova.

         Na osnovu člana 103. Zakona o stečaju sud je odredio upis otvaranja stečajnog postupka u Registru Okružnog privrednog suda u Bijeljini, radi upisa zabilježbe o otvaranju stečajnog postupka. Rješenje o otvaranju stečajnog postupka se dostavlja Okružnom tužilaštvu u Bijeljini, Upravi za indirektno oporezivanje BiH Reg. centar Tuzla i Poreskoj upravi Republike Srpske Područni centar Zvornik,  radi obavještenja, shodno članu 102. stav 2. Zakona o stečaju.

       Rješenje o otvaranju stečajnog postupka biće objavljeno u Službenom glasniku Republike Srpske, na oglasnoj i elektronskoj  tabli Okružnog privrednog suda u Bijeljini i Internet stranici Apif-a, shodno članu 102. stav 1.  Zakona o stečaju.           

PRAVNA POUKA: Protiv ovog rješenja stečajni dužnik                                           Stečajni sudija 
može uložiti žalbu Višem privrednom sudu u                                                            Dragan Mitrović

Banja Luci roku od 8 dana od dana prijema

rješenja putem ovog suda u tri primjerka.

Žalba ne odgađa izvršenje rješenja.

